Marija Stadņika

Marija Stadņika (; dzimusi ) ir Azerbaidžānas, bijusī Ukrainas, cīkstone, 2008., 2012., 2016. un 2020. gada vasaras olimpisko spēļu medaļas ieguvēja, Azerbaidžānas Nopelniem bagāta sporta meistare.

 Biogrāfija 
2006. gadā Marija Stadņika, startējot zem Ukrainas karoga, uzvarēja Eiropas čempionātā Maskavā, bet tika diskvalificēta dopinga dēļ. 2007. gadā diskvalifikāciju atcēla, taču Ukrainā viņai teica, ka šajā olimpiskajā ciklā cīkstonēm svara kategorijā līdz 48 kg pirmais numurs būs Irina Merleni. Marijai tika atņemtas iespējas iekļūt Ukrainas olimpiskajā komandā, tādēļ viņa pieņēma Azerbaidžānas piedāvājumu. Rezultātā 2008. gada olimpiskajās spēlēs Marija Stadņika un Irina Merleni izcīnīja bronzas medaļas un apbalvošanas ceremonijā uz pjedestāla pakāpiena stāvēja blakus.

2008. gada vasaras olimpiskajās spēlēs Marija Stadņika pirmajā cīņā zaudēja Kanādas cīkstonei Kerolai Huiņai. Tomēr, kad kanādiete iekļuva finālā, Marija ieguva tiesības piedalīties gandarījuma cīņās par bronzas medaļu. Pirmajā gandarījuma cīņā viņa uzveica korejieti Kimu Hjundžu, pēc tam cīņā par bronzu arī Kazahstānas cīkstoni Tatjanu Bakatjuku.

Pēc šī sasnieguma Stadņika uzvarēja astoņos Eiropas čempionātos (2008, 2009, 2011, 2014, 2016, 2017, 2018, 2021) un 1. (2015) un 2. (2019) Eiropas spēlēs, kļuva par 2009. un 2019. gadā pasaules čempioni, kā arī izcīnīja pasaules čempionāta trīs sudraba (2011, 2015, 2018) un vienu bronzas (2014) medaļu.

2012. gada olimpiskajās spēlēs Londonā Stadņika pusfinālā beidzot tikās ar Merleni, uzvarēja un iekļuva finālā, kur zaudēja japānietei Hitomi Obarai, iegūstot sudraba medaļu.

Arī 2016. gada vasaras olimpiskajās spēlēs Riodežaneiro Marija ieguva sudraba medaļu, šoreiz finālā zaudējot citai japānietei Eri Tosakai.

2021. gada augustā Tokijā Stadņika piedalījās 2020. gada vasaras olimpiskajās spēlēs, kur svara kategorijas līdz 50 kg turnīra pusfinālā zaudēja nākamajai čempionei japāņu cīkstonei Jui Susaki, bet pēc tam uzvarēja cīņā par trešo vietu un ieguva bronzas medaļu.

 Apbalvojumi un pagodinājumi 
 Medaļa "Progress".
 Ordenis "Slava".
 Ordenis "Par kalpošanu Tēvzemei", 2. pakāpe.

 Atsauces 

 Ārējās saites 

 Marijas Stadņikas biogrāfiskie dati  

Kategorija:1988. gadā dzimušie
Kategorija:Ukrainas cīkstoņi
Kategorija:Azerbaidžānas cīkstoņi
Kategorija:2008. gada vasaras olimpisko spēļu dalībnieki
Kategorija:2012. gada vasaras olimpisko spēļu dalībnieki
Kategorija:2016. gada vasaras olimpisko spēļu dalībnieki
Kategorija:Azerbaidžānas olimpiskie sudraba medaļnieki
Kategorija:Azerbaidžānas olimpiskie bronzas medaļnieki
Kategorija:Azerbaidžānas Nopelniem bagātie sporta meistari
Kategorija:Dopinga lietas sportā
Kategorija:2020. gada vasaras olimpisko spēļu dalībnieki
Kategorija:Pasaules čempiones brīvajā cīņā
Kategorija:Ļvivā dzimušie
Kategorija:Olimpiskie bronzas medaļnieki cīņas sportā
Kategorija:Olimpiskie sudraba medaļnieki cīņas sportā
Kategorija:2024. gada vasaras olimpisko spēļu dalībnieki